Twee aangekla oor wrede robwelpie-videoFoto; Nasionale Dierebeskermingsvereniging (NDBV) in die Swartland en aan die Weskus (Facebook) WAARSKUWING: ‘n Foto onderaan die berig kan ontstellend wees vir sensitiewe lesers of kinders. Twee mans, onderskeidelik 19 en 22 jaar oud, moet binnekort in die Laaiplek-landdroshof in die Wes-Kaap verskyn in verband met die wrede mishandeling van ŉ robwelpie. Beeldmateriaal van die voorval is op sosiale media gedeel. Sers. Noloyiso Rwexana, woordvoerder van die polisie, het aan Maroela Media bevestig die twee mans sal op 17 September in die hof verskyn nadat ŉ dagvaarding op 30 Augustus op hulle bedien is. “Die ondersoek duur voort,” het Rwexana gesê. Die Nasionale Dierebeskermingsvereniging (NDBV) in die Swartland en aan die Weskus het in ŉ verklaring ook bevestig die polisie ondersoek die saak. Colette Mang, voorsitter, het gesê sy ontvang byna daagliks navrae van die publiek oor die vordering van die saak en sy is dankbaar dat die gereg nou sy gang loop. “Die twee beskuldigdes sal onder andere tereg staan op aanklagte van die oortreding van die Wet op Omgewingsbestuur wat aktiwiteit soos die teistering en marteling van ŉ marienespesie verbied. ŉ Persoon wat hierop skuldig bevind word, kan tot vyf jaar tronkstraf gevonnis word of ŉ maksimum boete van R5 miljoen of tronkstraf met ŉ boete.” Die organisasie het ook klagtes aanhangig gemaak kragtens die Wet op Dierebeskerming. “Die video word in ŉ baie ernstige lig beskou en die publiek word versoek om enige verdere inligting by die polisie of die departement van omgewingsake aan te meld.” Die karkas van een van Abrie Bester se honde Foto; Nasionale Dierebeskermingsvereniging (NDBV) in die Swartland en aan die Weskus (Facebook) Abrie Bester, die persoon wat die video aanvanklik gedeel het, het intussen vier van sy honde verloor. Louise van Zyl, woordvoerder van die NDBV, het aan Maroela Media bevestig een van Bester se honde is vermoedelik agter ŉ motor aangesleep en sy hart is uitgesny. Nog drie van Bester se honde is vergiftig. Hy vermoed dit is uit weerwraak ná hy die video gedeel het. Die NDBV bied ŉ beloning van R8 000 aan vir enigiemand wat inligting het oor die karkas van Bester se hond wat in Velddrif gevind is. “Bel asseblief 082 414 7153 as jy ŉ ooggetuie was. Die name van ooggetuies sal streng vertroulik hanteer word.” Maroela Media het vroeër berig oor die video waarin die robwelpie oënskynlik gemartel word. Die robwelpie is in ŉ afskorting van die boot vasgekeer en twee mans steek die dier herhaaldelik met ŉ mes, tel hom aan die stert op en slaan hom dan hard teen die boot. Die welpie se pogings om uit die hande van die mans te ontsnap, misluk telkens. Op die video kan ook gehoor word hoe die mans kru taal gebruik en een van die mans die ander aanmoedig met die woorde: “My broer, swing hom!”